मते गै चिरै दी गल्ल ऐ जे स्हाड़ी ग्याली च कदें-कदाई स्यानी बरेसै दा इक बनजारा फेरी लांदा होंदा हा। खरे छिंडेआ गै उसदा हौकारा सनोची जन्दा हा—“भागें भरियो, कच्चू दियां बंगां, कजला-बिंदी, लुरकू-मिंजरां, लेई लैओ जी ....ई....इ।” जिस बेह्‌ड़ै ओह् आई बौंदा कुड़ियां-चिड़ियां, सस्सरीं-नूंहां ते निक्का छोकर-बाधा किट्ठा होई जन्दा। कोई उसगी चाचू, कोई तातो ते कोई मामा करी कोआलदा। इक कां-रौली पेई जन्दी। जागतें दी तली पर सौगी दे दौं-दौं दाने टकाइयै उनेंगी पत्याई छोड़दा, ते फी बंगें-लुरकुएं, बिंदी, कजलें दी गाह्‌की पौंदी। ओह् कदें मत्था मैला नईं करदा, ते नां गै दौं-चौं पैसे लेई अगले दै मुंह् लगदा।